ຊຸມ​ຊົນ​ລາວ ໃນ​ເຂດ​ພາກ​ເໜືອ ລັດເທັກ​ຊັ​ສ ​ສະ​ຫຼອງ​ບຸນ ອອກ​ພັນ​ສາ
​ຊາວລາວ ​ເລີ້ມ​ເຂົ້າ​ມາ​ຕັ້ງ​ຖິ່ນ​ຖານ ຢູ່​ພາກ​ເໜືອ​ລັດ​ເທັກ​ຊັ​ສ ມາ​ໄດ້​ສີ່ທົດ​ສະ​ວັດ​ແລ້ວ ແລະ​ເວ​ລານີ້ ​ເຂດ​ດັ່ງ​ກ່າວ ແມ່ນ​ມີ​ຄົນ​ລາວ ​ອາ​ໄສ​ຢູ່ ຫຼາຍ​ເປັນ​ອັນ​ດັບ​ສອງ ໃນ​ສະ​ຫະ​ລັດ.
ໃນລາຍງານພິເສດ ຂອງວີໂອເອພາກພາສາລາວ ແລງມື້ນີ້ ໄພສານຈະພາທ່ານໄປຮູ້ຈັກ ກັບປະຊາຄົມລາວ ໃນເຂດພາກເໜືອ ລັດເທັກຊັສ ຊຶ່ງເປັນເຂດນຶ່ງ ທີ່ມີຄົນລາວອາໄສຢູ່ ໜາແໜ້ນທີ່ສຸດ ໃນສະຫະລັດ ຊຸມຊົນລາວໃນເຂດພາກເໜືອຂອງລັດເທັກຊັສ ຈະພາກັນເຮັດບຸນອອກ ພັນສາ ໃນວັນທີ 28 ຕຸລາຈະມານີ້ ຊຶ່ງພະອາຈານກົມມະນາ ວົງພັກດີ ເຈົ້າ ອາວາດ ວັດລາວເທບນິມິດທີ່ເມືອງຊາກີນໍ ກ່າວກ່ຽວກັບເລື້ອງນີ້ວ່າ: ພະອາຈານກົມມະນາກ່າວວ່າ ໃນແຕ່ລະປີກໍມີຜູ້ຄົນມາຮ່ວມຢ່າງຫຼວງຫຼາຍພາຍມາກ ຊຶ່ງເຮັດໃຫ້ພະອາຈານຍ້ອງຍໍສັນລະເສີນໃນຄວາມເປັນຄົນລາວໃນຄວາມເປັນຊາວພຸດທີ່ເຮັດໃຫ້ວັດວາສາສະໜາຢູ່ໃນຕ່າງແດນຈະເລີນຮຸ່ງເຮືອງ ນອກຈາກການເຮັດບຸນຕາມຮີດຄອງປະເພນີ ທີ່ເຄີຍປະຕິບັດສືບຕໍ່ກັນມາແລ້ວ ພະອາຈານກົມມະນາກ່າວວ່າ ທາງວັດເທບນິີມິດ ຍັງມີການ ຈັດງານບຸນຕ່າງໆຕື່ມອີກ ຊາວລາວເລີ້ມອົບພະຍົບເຂົ້າມາຕັ້ງຖິ່ນຖານຢູ່ໃນເຂດພາກເໜືອລັດເທັກຊັສໄດ້ 4 ທົດສະວັດ ແລ້ວ ເລີ້ມແຕ່ຊຸມປີ 1970 ແລະ 1980 ແລະ ໃນປັດຈຸບັນນີ້ມີ ຄົນລາວ 11,000 ກວ່າຄົນອາ ໄສຢູ່ໃນເຂດເມືອງຊາກີນໍ 1,000 ກວ່າຄົນໃນເຂດເມືອງກາແລນແລະ 800 ຄົນໃນເຂດເມືອງ ດາລລັສ ເມືອງຣິເຈີດສັນ ແລະໃນຈຳຫລຸດລົງມາ ຢູ່ໃນເຂດອື່ນໆ ອີງຕາມການສຳຫຼວດສຳມະໂນຄົວໃນປີ 2010 ເມືອງດາລລັສ ຝອດເວີດແລະ ອາລິງຕັນ ເປັນເຂດທີ່ມີຊຸມຊົນລາວອາໄສຢູ່ຫຼາຍເປັນອັນດັບ 2 ໃນສະຫະລັດອາເມຣິກາ ຮອງຈາກເຂດນະຄອນຊາກຣາເມັນໂຕໃນລັດຄາລີຟໍເນຍ ທີ່ມີຊາວ ລາວອາໄສຢູ່ຫຼາຍກວ່າໝູ່ ທ່ານອິນແປງ ສຸຂຸມລາດ ທີ່ເດີນທາງອອກຈາກລາວມາແຕ່ປີ 1977 ມາຕົກຢູ່ປະເທດໄທປີກວ່າ ແລະຫຼັງຈາກນັ້ນ ກໍໄດ້ມາຕັ້ງຖິ່ນຖານຢູ່ສະຫະລັດອາເມຣິກາໃນປີ 1979 ທີ່ເມືອງແອລຈີນ ລັດອິລລີນອຍ ເປັນເວລາສາມສີ່ປີ ກ່ອນຈະຍ້າຍມາຢູ່ ທີ່ເມືອງຝອດເວີດ ລັດເທັກຊັສ ໃນທ້າຍປີ 1983 ທ່ານອິນແປງເລົ່າສູ່ຟັງ ກ່ຽວກັບການຮ່ວມສ້າງສາຊຸມຊົນລາວ ໃນເຂດພາກເໜືອລັດເທັກຊັສວ່າ: ທ່ານອິນແປງກ່າວວ່າ ໃນປັດຈຸບັນນີ້ ເມືອງຊາກີນໍ ມີເຮືອນຄົນລາວປະມານ 400 ຫຼັງຄາອ້ອມວັດຢູ່ ແລະການເຮັດບຸນສິນກິນທານຈຶ່ງມີຂຶ້ນເປັນປະຈຳໃນແຕ່ລະອາທິດ ແຕ່ລະເດືອນ ຕໍ່ຄຳ ຖາມທີ່ວ່າເປັນຫຍັງທ່ານອິນແປງຈຶ່ງຕົກລົງປົງໃຈຕັ້ງຖິ່ນຢູ່ທີ່ນີ້ ທ່ານກ່າວຕອບວ່າຍ້ອນມີຄວາມ ອົບອຸ່ນແລະຄົນລາວປຸ້ມລຸມສາມັກຄີກັນ ນອກຈາກວັດເທບນິມິດໃນເຂດເມືອງຊາກີນໍແລ້ວ ຢູ່ເຂດພາກເໜືອລັດເທັກຊັສ ຍັງມີວັດລາວ ອີກຫຼາຍໆວັດຮວມທັງວັດລາວສັນຕິທຳມາຣາມໃນເຂດເມືອງຝອດເວີດ ວັດລາວຈຸນລະມານີ ໃນເຂດເມືອງວີນັສ ວັດລາວສິຣິມຸງຄຸນໃນເຂດເມືອງດາລລັສ ວັດລາວດາລລັສ-ຝອດເວີດແລະ ວັດລາວສິຣິພຸດທາວາດໃນເຂດເມືອງດາລລັສ